Intră acum și în grupul de
Viceprimarul municipiului Suceava, Lucian Harșovschi, a confirmat, miercuri, că gratuitatea abonamentelor pentru pensionari și elevi va continua, răspunzând astfel întrebărilor frecvente venite din partea cetățenilor.
El a amintit că începând cu 1 octombrie 2023, pensionarii domiciliați în Suceava beneficiază de gratuitate la abonamentele lunare pentru transportul public local. Aceste abonamente sunt eliberate la patru puncte fixe din oraș: Obcini, Centru, Orizont și Gară, prin încărcarea unui card de transport personalizat și netransmisibil.
Statisticile primăriei arată că în primul trimestru al anului 2023 au fost eliberate 10.164 de abonamente cu reducere de 50% pentru pensionari, costul fiind de 381.150 lei. În trimestrul al doilea, numărul abonamentelor a scăzut la 9.976, cu un cost de 374.100 lei, iar în trimestrul al treilea, au fost emise 9.443 de abonamente, costul fiind de 354.112,5 lei. De la 1 octombrie 2023, pensionarii au beneficiat de gratuitate completă, fiind eliberate 34.332 de abonamente, costul total acoperit de primărie fiind de 2.574.900 lei.
Începând cu februarie 2024, prețul abonamentelor pentru pensionari a fost redus de la 75 lei la 30 lei. Astfel, în lunile februarie, martie și aprilie 2024 au fost eliberate 36.092 de abonamente, costul total acoperit de primărie fiind de 1.082.760 lei.
De asemenea, inițiativa „Vinerea Verde” continuă, oferind gratuitate la transportul public local în prima vineri a fiecărei luni. De la lansarea proiectului pe 7 aprilie 2023 până în prezent, 551.190 de călători au beneficiat de această gratuitate ceea ce arată succesul proiectului în încurajarea utilizării transportului public și reducerea utilizării mașinilor personale.
Viceprimarul Harșovschi a menționat că intenția este ca în fiecare vineri să fie gratuitate la transportul public local și că acest lucru va fi posibil și datorită proiectului Parcul Fotovoltaic, destinat să distribuie energie electrică unităților de învățământ din Suceava și autobazei locale.
Finanțat prin Fondul pentru Modernizare al Ministerului Energiei, proiectul a primit recent acceptarea la finanțare pentru prima etapă. Parcul, cu o putere instalată de 6,002 MW și o valoare totală de 12.121.477,97 euro, are documentația pentru studiul de soluție și studiul de impact depusă la DELGAZ GRID SA pentru avizarea CTE pe 24 mai 2024.